行慶關
作者：韓維
朝代：宋

paragraphs: 高關拒重阻，險狀固天設。
俯窺洪流奔，仰視赤崖絕。
來往無時停，千載一車轍。
我行觸飛雨，舍轡上嵽嵲。
筋勞不敢息，黄土百丈裂。
伊昔六國餘，楚漢起相嚙。
乘時急形便，利害校一髪。
生民入鞭笞，溪谷日流血。
時平屬真主，汾壤事西謁。
翠華此回旋，萬騎出巖闕。
斯人一何幸，澤浸厚地徹。
烜哉行慶名，高與日星揭。
干戈昔不守，符傳今尚撤。
昏明變夷險，在德信前說。
愧無能銘才，吊古空慘切。